สรรพากรอายัดเงินวางประกันกองทุนSSPF
บลจ.อยุธยา เตรียมค้านสรรพากรอายัดเงิน &#8220;เซ็นต์หลุยส์&#8221; ทำสัญญาวางหลักประกันให้กองทุนอสังหาริมทรัพย์ศาลาแอทสาทร( SSPF) ก่อนขายอาคารและที่ดินให้
16 ธ.ค. 2553

บลจ.อยุธยา เตรียมค้านสรรพากรอายัดเงิน “เซ็นต์หลุยส์” ทำสัญญาวางหลักประกันให้กองทุนอสังหาริมทรัพย์ศาลาแอทสาทร( SSPF) ก่อนขายอาคารและที่ดินให้
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา ในฐานะบริษัทจัดการฯ ของกองทุนรวมอสังหาริมทรัพย์ศาลาแอทสาทร (SSPF) แจ้งตลาดหลักทรัพย์ว่า เมื่อวันที่ 15 ธ.ค.2553 สำนักงานสรรพากรพื้นที่กรุงเทพมหานคร 5 มีคำสั่งอายัดเงินที่บริษัทเซ็นหลุยส์ โฮลดิ้งส์ (เซ็นหลุยส์) ส่งมอบให้ไว้ต่อกองทุนรวม เป็นหลักประกันเพื่อรับผิดชอบค่าใช้จ่ายที่เกี่ยวเนื่องกับการบริหารและประกันรายได้ค่าเช่าและค่าบริการของกองทุนรวม โดยสรรพากรขอให้นำส่งเงินดังกล่าวตามคำสั่งอายัดภายใน 7 วันนับแต่วันที่ได้รับคำสั่งอายัด
"เงินที่เซ็นหลุยส์ให้ไว้แก่กองทุน เป็นไปตามสัญญาระหว่างเซ็นหลุยส์และกองทุนรวมและอยู่ในชื่อบัญชีของกองทุนรวม บริษัทจัดการจะโต้แย้งคัดค้านคำสั่งดังกล่าวต่อสรรพากรและจะรีบเร่งแก้ไขปัญหานี้"นายฉัตรพี กล่าวว่า
สำหรับวงเงินของเซ็นหลุยส์ที่วางไว้กับกองทุนตอนนี้มีประมาณ 10 กว่าล้านบาท ซึ่งไม่ได้กระทบต่อผู้ถือหน่วยลงทุน เพราะปัจจุบันมีรายได้เข้ามาก็ใช้เป็นค่าใช้จ่ายได้ 
กองทุน SSPF ลงทุนในที่ดินพร้อมอาคารสำนักงานในอาคารศาลาแอทสาทร ซึ่งสร้างเสร็จในเดือนก.พ.2552 ทำให้เซ็นหลุยส์ ซึ่งเป็นผู้ขายตกลงจะรับผิดชอบค่าใช้จ่ายดังกล่าวแก่กองทุน 2 ปี เนื่องจากอาคารเพิ่งสร้างเสร็จยังไม่มีผู้เช่า